Drie leeus op Limpopo-plaas vergiftigArgieffoto ter illustrasie Foto: designerpoint, Pixabay Die polisie is op soek na die persone wat drie leeus op ŉ plaas suid van Polokwane in Limpopo doodgemaak het. “Drie leeus is dood, vermoedelik weens vergiftiging, by Turffontein-plaas langs The Ranch buite Polokwane,” het brig. Motlafela Mojapelo, woordvoerder van die polisie, gesê. Twee van die leeus, albei mannetjies, se koppe en pote is afgekap. Die leeuwyfie se karkas is nie vermink nie. Volgens Mojapelo is die karkasse Vrydag gevind en die leeus is vermoedelik Donderdagaand doodgemaak. “Die jongste voorval is soortgelyk aan die sake wat vroeër in Tzaneen, Mara en Hoedspruit aangemeld is,” het hy bygevoeg. “Die motief is nog nie in hierdie stadium bekend nie. Die polisie-ondersoek duur voort.” Enigiemand met inligting word versoek om kapt. Retief te kontak by 082 319 9460.